**Møte nr. 3 i Tenketanken i Møre og Romsdal.**

**Referat fra oppsummeringen om den lokale fremdriftsplanen.**

Dato: 10. september 2014  
Sted: Molde Fjordstuer  
Referent: Signe Bugge

**Program for møte 3 i Tenketanken:**kl 10.00 Velkommen v/fylkesmannen i Møre og Romsdal   
kl 10.10 «Kommunereformarbeidet – status og utvikling i Oppland» Innlegg ved fylkesmann  
 Kristin Hille Valla.  
kl 11.00 Diskusjon og debatt i plenum  
kl 11.30 **Lunch**  
Kl 12.30 Presentasjon av Kompetansesenteret for distriktsutvikling v/ direktør Halvor Holmli

**Kl 13.**00 Fylkesmannens forslag felles milepælsplan for alle 36 kommunene  
kl 13.30 Diskusjon i mindre grupper. Realistisk milepælsplan ? Noe som mangler ?   
 Noe som bør endres ?  
 Videre tema: Hva skal til for å få til gode og godt forankrede lokale prosesser ?  
 Sagt fra statsråden: **Nå er tiden inne for å vise nasjonalt og lokalt politisk lederskap!**

Hvilke forventninger har vi til lokal politisk lederskap i denne prosessen?

Kl 14.15 Oppsummering, debatt og konklusjon om lokal milepælsplan for Møre og Romsdal   
Kl 15.00 Slutt   
   
Tilstede:

Kristin Hille Valla, fylkesmann i Oppland

Torgeir Dahl, ordfører i Molde kommune og styreleder i Romsdal regionråd (ROR)

Britt R. Roald, daglig leder i Romsdal regionråd (ROR)

Ingunn Golmen, ordfører i Aure kommune og styreleder i ORKidé

Oda Monsen, representant fra ungdommens fylkesting/ungdomspanelet

Knut Haugen, rådmann i Surnadal kommune og representant for ORKidé

Anders Riise, ordfører i Hareid kommune og styreleder for Sunnmøre regionråd

Jan Kåre Aurdal, daglig leder i Sunnmøre regionråd

Anne Mette Liavaag, prosjektleder i Kommunereformarbeidet i Sunnmøre regionråd

Ole Helge Haugen, fylkesplansjef i Møre og Romsdal fylkeskommune

Halvor Holmli, direktør for Distriktssenteret

Rune Sjurgaard, rådmann i Volda kommune og leder av rådmannsutvalget i KS

Knut Støbakk, ordfører i Giske kommune og styreleder i KS Møre og Romsdal

Rigmor Brøste, ass. fylkesmann i Møre og Romsdal

Sissel Hol, rådgiver kommuneøkonomi, Fylkesmannen i Møre og Romsdal

Martin G. Mortensen, fagkoordinator kommuneøkonomi, Fylkesmannen i Møre og Romsdal

Signe Bugge, rådgiver, Fylkesmannen i Møre og Romsdal

Lysarkene som fylkesmann Kristin Hille Valla brukte følger som vedlegg til referatet.

Referat fra oppsummeringen om den lokale fremdriftsplanen i Møre og Romsdal

**Diskusjon av fase 1 (høst 2014):**

Rune Sjurgaard foreslo at hver kommune burde danne sin egen lokale tenketank. Det var bred enighet om at det var en god ide.

Ole Helge Haugen understreket at i denne fasen skal det fokuseres på prosess, ikke resultat.

Torgeir Dahl la til at fylkesmannen må fokusere på hvorfor prosessen er viktig. Det må brukes tid på og få politikerne til å stå inne for prosessen. Det å oppnå en helhetlig samfunnsutvikling krever at man har riktig perspektiv, og dette krever engasjement.

Knut Støbakk anbefalte at det skulle lages utfordringsbilder for hver enkelt kommune slik at kommunestyrerepresentantene får noe håndfast og begynne diskusjonen med.

Oda Monsen understreket at hver kommune må se helheten i regionen for å få et bedre perspektiv på debatten om kommunereformen. Hun informerte om at kommunereformen skal tas opp på ungdommens fylkesting.

Ole Helge Haugen nevnte at mange er av den oppfatning at interkommunale samarbeid fungerer utmerket og dette burde Kommunal- og moderniseringsdepartementet svart ut litt tydeligere.

Rune Sjurgaard mente at det må vektlegges at kommunene trenger fagmiljøer som er store nok til å drive utvikling og få et konkurransedyktig næringsliv.

Kristin Hille Valla nevnte at Fylkesmannen i Oppland har slått sammen fase 2 og 3 i sin lokale fremdriftsplan for å få et enklere visuelt inntrykk.

**Diskusjon av fase 2 (2015, faktafase/analysefase):**

Torgeir Dahl informerte om at Romsdal regionråd har allerede tatt en rolle i dette arbeidet. Knut Støbakk understreket at dette bare gjelder Romsdal, ikke Nordmøre og Sunnmøre. Kristin Hille Valla nevnte at regionrådene er ulikt organisert og ikke hører inn under kommuneloven.

Rune Sjurgaard vektla at rådmennene må være aktive i denne fasen.

Rigmor Brøste viste til kart over bo- og arbeidsmarkedsregioner i Møre og Romsdal. Dette kan brukes som et utgangspunkt for hvor man kan starte diskusjonene.

**Diskusjon av fase 3 (vår 2016):**

Fristen for innsending av kommunestyrevedtak til Fylkesmannen ble diskutert. Det var enighet om at datoen 1.7.16 skal bli stående, men at de kommunene som ber om utsatt frist kan få frist til 1.9.16.

Neste møte i tenketanken er 10. desember 2014. Det var enighet om at det er hensiktsmessig med et møte før denne datoen.